 NA SHABAN MAKOKHA GAVANA wa Kakamega, Fernandes Barasa, ameshutumu kampuni ya Uganda inayosimamia Kiwanda cha Sukari cha Mumias kwa kuhusika kwenye njama ya kuchangia uhaba wa miwa unaoshuhudiwa kwa sasa.  Bw Barasa anadai kuwa Kampuni ya Sarrai ilifeli kutumia ekari 15,000 za ardhi ambazo zinamilikiwa na kiwanda cha Mumias, kuendeleza kilimo cha miwa ili kujitosheleza. Uhaba wa miwa, rasilimali muhimu, umesababisha viwanda vingi Magharibi na Nyanza kufunga kwa muda wa miezi minne. Bw Barasa alikuwa akizungumza katika eneobunge la Matungu wakati wa ibada ya mazishi ya John Wesonga ambaye alikuwa naibu wa pili wa Mwenyekiti wa Chama cha Walimu (KNUT). Gavana huyo alilalamika kuwa Sarrai Group imetumia ekari 500 pekee za kiwanda hicho ilhali kuna ekari 14,500 ambazo zingetumika kwa kilimo hicho, basi kaunti ingepiga hatua kubwa katika kupambana na uhaba wa miwa. “Juzi niliona tangazo la Mamlaka ya Kilimo na Chakula (AFA) likiamrisha viwanda visitishe shughuli ya kusaga miwa kwa miezi minne hadi miwa iliyo shambani ikomae. Hapa Mumias, Sarrai imekuwepo kwa muda wa mwaka mmoja na nusu ila hatuoni mabadiliko yoyote kuhusu kilimo cha miwa,” akasema Bw Barasa.  Aidha, alilalamika kuwa Kampuni ya Sarrai imelemewa kusimamia vyema kiwanda cha Mumias kwa sababu haijakuwa ikizalisha hata Ethanol kama hapo awali. Pia alishutumu kiwanda cha Sarrai kwa kufeli kushughulikia maslahi ya wafanyakazi wa zamani na wale wa sasa. Alidai kuwa wafanyakazi 30 wamefariki kiwandani kutokana na msongo wa mawazo kwa sababu hawajakuwa wakilipwa. Wafanyakazi na wakulima wanaidai Kampuni ya Sarrai jumla ya Sh2.3 bilioni kwa kuwa wao ndio wasimamizi wa kiwanda hicho na wanaosimamia mali yake. Bw Barasa hapo awali alikuwa ameipa Sarrai makataa ya kuimarisha usimamizi wa kiwanda hicho la sivyo wabanduke. Sasa ametoa wito kuwepo kwa mazungumzo kuinua sekta ya sukari. “Tunahitaji kuwa na kongamano la sukari ili tuzungumzie changamoto zinazokabili kiwanda cha Mumias na viwanda vingine ukanda huu. Takwimu zinaonyesha wafanyakazi wa kiwanda hiki wamefariki kutokana na msongo wa mawazo,” akasema Bw Barasa. “Najua kumekuwa na makongamano ya majanichai na kahawa. Wakati umefika kwa viongozi wa kaunti na Serikali ya Kitaifa wanastahili kuandaa kongamano kuhusu sukari ili kupambana na matatizo haya yanayozonga kiwanda cha Mumias,” akasema Barasa. Baadhi ya madiwani pia walikashifu Sarrai kwa kuwapa wageni hasa raia wa Uganda kazi ambazo hata zinaweza kuwajibikiwa na wenyeji. Diwani wa wadi ya Etenje, Eddie Obwaka, naye aliwataka wakazi waunge mkono juhudi za Gavana Barasa kuimarisha utendakazi wa kiwanda cha Mumias. “Baadhi ya watu wanafanya mzaha na kumdhihaki Gavana kwa msimamo ambao amechukua kuhusu kiwanda cha Mumias. Wanamsifu mwekezaji ilhali amekuwa akitupuuza na kuwaleta watu kutoka Uganda wafanye kazi Mumias. Ameshindwa kuongeza kiwango cha miwa ilhali wanampigia debe. Hii haiwezekani,” akasema Bw Obwaka. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  